CELEX: 32020D1830
Language: hu
Date: 2020-11-27 00:00:00
Title: A Tanács (EU) 2020/1830 határozata (2020. november 27.) az európai vadon élő növények, állatok és természetes élőhelyeik védelméről szóló egyezmény (Berni Egyezmény) Állandó Bizottságának 40. ülésén az Európai Unió nevében képviselendő álláspontról

2020.12.4.   
               
               
                  HU
               
               
                  Az Európai Unió Hivatalos Lapja
               
               
                  L 409/34
               
            
         A TANÁCS (EU) 2020/1830 HATÁROZATA
         (2020. november 27.)
         az európai vadon élő növények, állatok és természetes élőhelyeik védelméről szóló egyezmény (Berni Egyezmény) Állandó Bizottságának 40. ülésén az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikkének (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az európai vadon élő növények, állatok és természetes élőhelyeik védelméről szóló egyezményt (a továbbiakban: az egyezmény) az Unió a 82/72/EGK tanácsi határozattal (1) kötötte meg, és az 1982. szeptember 1-jén lépett hatályba.
                  
               
                     (2)
                  
                  
                     Az egyezmény értelmében az egyezmény által létrehozott Állandó Bizottság (a továbbiakban: az Állandó Bizottság) módosításokat fogadhat el az egyezmény 13–24. cikkére vonatkozóan, amelyeket be kell nyújtania jóváhagyásra az Európai Tanács Miniszteri Bizottságának (a továbbiakban: a Miniszteri Bizottság), és ezt követően elfogadásra a Szerződő Feleknek (a továbbiakban: Felek).
                  
               
                     (3)
                  
                  
                     Az egyezmény értelmében az Állandó Bizottság felelős az egyezmény alkalmazásának figyelemmel kíséréséért, és javaslatokat tehet különösen az egyezmény hatékonyságának javítása érdekében.
                  
               
                     (4)
                  
                  
                     A 2020. november 30-tól december 4-ig tartandó 40. ülésén az Állandó Bizottságnak határozatokat kell elfogadnia az egyezmény módosításáról pénzügyi rendelkezések bevezetése érdekében, és egy, az egyezmény végrehajtását szolgáló alapra vonatkozó kibővített részleges megállapodás létrehozásáról.
                  
               
                     (5)
                  
                  
                     Helyénvaló meghatározni az Unió nevében az Állandó Bizottságban képviselendő álláspontot, mivel az Állandó Bizottság határozatai joghatással bíró jogi aktusok.
                  
               
                     (6)
                  
                  
                     Az Egyezmény Titkársága (a továbbiakban: a Titkárság) javaslatot terjesztett elő az egyezménynek egy olyan pénzügyi mechanizmus bevezetése céljából történő módosítására, amely szerint az Állandó Bizottság meghatározná az Európa Tanács rendes költségvetési juttatásának kiegészítése céljából a Felek kötelező pénzügyi hozzájárulásainak mértékét.
                  
               
                     (7)
                  
                  
                     Az egyezmény alapján az egyezmény módosításait először a Miniszteri Bizottságnak kell jóváhagynia, majd azok az azt követő harmincadik napon lépnek hatályba valamennyi Fél számára, hogy valamennyi Fél bejelentette elfogadásukat.
                  
               
                     (8)
                  
                  
                     A Titkárság előterjesztett egy javaslatot az egyezmény végrehajtását szolgáló kormányközi együttműködés egy kibővített részleges megállapodás révén történő megerősítésére is, amely tartalmazna az említett kibővített részleges megállapodásban részes felek számára egy kötelező pénzügyi hozzájárulást.
                  
               
                     (9)
                  
                  
                     Az Európa Tanács Alapszabályával, valamint az Európa Tanács Miniszteri Bizottságának eljárásokról és munkamódszerekről szóló útmutatójával összhangban, az Állandó Bizottság határozatát követően a javasolt kibővített részleges megállapodás az e megállapodásban részes valamennyi fél számára azután lépne hatályba, hogy azt a Miniszteri Bizottság a szavazó képviselők kétharmados többségével és a Miniszteri Bizottságban helyet foglalni jogosult képviselők többségével elfogadta, és azután, hogy sikerült elérni az aláírók küszöbértékét.
                  
               
                     (10)
                  
                  
                     Miután a javasolt kibővített részleges megállapodás elfogadásra kerül, az egyezményben részes Feleknek kell eldönteniük, hogy a megállapodásban részes féllé válnak-e.
                  
               
                     (11)
                  
                  
                     Ez a határozat nem érinti a Tanács bármely jövőbeli határozatát annak helyénvalóságára vonatkozóan, hogy az Unió a javasolt kibővített részleges megállapodásban részes féllé váljon.
                  
               
                     (12)
                  
                  
                     Tekintettel az Európa Tanács rendes hozzájárulása révén nyújtott finanszírozás csökkenésére, valamint a Felek önkéntes hozzájárulásainak csökkenésére, az egyezmény működéséhez sürgető szükség van egy biztos és kiszámítható finanszírozási forrás létrehozására.
                  
               
                     (13)
                  
                  
                     Az egyezménynek a pénzügyi mechanizmus bevezetése érdekében történő módosítása összhangban van más többoldalú környezetvédelmi megállapodások finanszírozásának módjával, és biztosítaná valamennyi Fél méltányos hozzájárulását. A módosításnak a Titkárság által javasolt szövege azonban bizonytalanságot hagy a létrehozandó pénzügyi mechanizmust illetően, különösen az alap- és a programköltségvetések közötti különbségtételt, valamint az előírandó hozzájárulások szintjét illetően.
                  
               
                     (14)
                  
                  
                     Az uniós támogatást az egyezménynek egy pénzügyi mechanizmus bevezetése céljából történő módosításához az Európai Unió működéséről szóló szerződés 218. cikkének (2)–(4) bekezdésében meghatározott eljárás alapján kellene biztosítani.
                  
               
                     (15)
                  
                  
                     Az egyezmény módosítására irányuló tárgyalásoknak és a módosítás hatálybalépésének jelentős időigénye jelzi egy közvetlenebb pénzügyi megoldás szükségességét, amely lehetővé tenné az egyezmény számára, hogy a köztes időszakban is hatékonyan folytathassa működését. Ezen szükségletet a javasolt kibővített részleges megállapodás kielégítené.
                  
               
                     (16)
                  
                  
                     Ezért a Tanács álláspontja az kell, hogy legyen, hogy javasolni kell az egyezmény módosításáról szóló döntés elhalasztását, és támogatni kell egy kibővített részleges megállapodás létrehozását,
                  
               ELFOGADTA EZT A HATÁROZATOT:
         
            1. cikk
            Az európai vadon élő növények, állatok és természetes élőhelyeik védelméről szóló egyezmény Állandó Bizottságának 40. ülésén az Unió nevében a hatáskörébe tartozó kérdések tekintetében képviselendő álláspont az, hogy javasolni kell a szavazás elhalasztását az egyezménynek a pénzügyi rendelkezések beillesztése céljából történő módosítására irányuló javaslatról az Állandó Bizottság 41. ülésére, valamint támogatni kell az egyezmény végrehajtását szolgáló támogatási alapot létrehozó kibővített részleges megállapodás létrehozását az Állandó Bizottságnak benyújtott tervezet alapján.
         
         
            2. cikk
            Az Állandó Bizottság 40. ülésén bekövetkező fejlemények fényében az Unió képviselői – a tagállamokkal egyeztetve, helyszíni koordinációs üléseken – a Tanács további határozata nélkül is megállapodhatnak az 1. cikkben említett álláspont finomhangolásáról.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. november 27-én.
            
               
                  a Tanács részéről
               
               
                  az elnök
               
               M. ROTH
            
         
         
            (1)  A Tanács 82/72/EGK határozata (1981. december 3.) az Európai vadon élő növények, állatok és természetes élőhelyeik védelméről szóló egyezmény megkötéséről (HL L 38., 1982.2.10., 1. o.)